ร้าน April store เป็นร้านกาแฟขนาดเล็ก ตั้งอยู่บริเวณใกล้กับหอยูเซ็นเตอร์ ซึ่งห่างกับรั้วจุฬาทางด้านคณะนิติศาสตร์เพียงแค่ถนนเล็กๆ กั้นค่ะ เดินทางไม่ยากด้วยรถโดยเลี้ยวเข้าซอยจุฬา 42 หรือจะเลือกนั่งรถ ปอพ.ของจุฬาฯ สาย 4 จากป้ายขึ้นรถเวียนที่อยู่หน้าลิโด้หรือป้ายใกล้ป้ายรถเมล์ตรงโอสถศาลาไปก็ได้ค่ะ แต่จะต้องเดินต่ออีกนิดนะคะ ...มีอีกทางเลือกก็คือนั่ง MRT ไปลงสามย่านแล้วเดินไปค่ะ ไกลหน่อยพอให้ได้ออกกำลังค่ะ ฮ่าๆ 

ลักษณะของร้านมองภายนอกเหมือนกล่องไม้สีทึบตั้งโดดเด่น จะเห็นป้ายวางไว้หน้าร้านให้สังเกตได้ง่าย เข้าไปแล้วมีโต๊ะประมาณสี่โต๊ะเล็กๆ ค่ะ ขนมจะตั้งเรียงรายบริเวณเคาน์เตอร์ให้ได้เลือกกัน ส่วนเมนูเครื่องดื่มมีวางไว้ให้บนโต๊ะ ต้องการเมนูไหนก็เดินไปสั่งที่เคาน์เตอร์ได้เลย

เมนูที่สั่งวันนี้ ได้แก่ Thai milk tea, April lemon Americano, Matcha green tea, Matcha latte, Peanut butter brownie และ Scone ค่ะ

+ Thai milk tea (55 บาท)
เป็นชานมเย็นซึ่งเราไม่ได้ชิมนะคะ เพื่อนบอกว่ารสชาติธรรมดาเหมือนร้านทั่วไป นางให้ 3.5 คะแนน จาก 5 คะแนนเต็มค่ะ

+ April lemon Americano (65 บาท)
เมนูนี้เจ้าของร้านทำโดยใช้ aeropress device แอบมองเหมือนเป็นเครื่องสำหรับใช้มือกดๆ ให้กาแฟกรองผ่านออกมาค่ะ เพื่อนที่เป็นนักดื่มกาแฟให้ 4 คะแนน บอกว่ากาแฟหอม กินแล้วสดชื่น อร่อยดีค่ะ

+ Matcha latte (75บาท)
ชาเขียวนมแบบเย็นที่เลือกสั่งมา รสชาติเข้มทั้งนมและชาเขียวค่ะ ยังมีผงชาเขียวลอยละล่องในแก้วโดนใจคนรักชาเขียวอย่างเรามากมาย ทำออกมาไม่หวานเกินไปด้วยค่ะ ให้ 4 คะแนน

+ Matcha green tea (60 บาท)
ชาเขียวเย็นแบบไม่ใส่นม เมนูนี้ชาเขียวเข้มข้นเหมือนกันกับ matcha latte ค่ะ แค่ไม่ใส่นม ทำให้กินแล้วสดชื่นดีไปอีกแบบ เพื่อนให้ 3.5 คะแนนสำหรับเมนูนี้ค่ะ

+ Scone (ชิ้นละ 50 บาท)
สโคนร้อนๆ เสิร์ฟมากับแยมที่คิดว่าน่าจะเป็นราสพ์เบอร์รี่หรือไม่ก็มิกซ์เบอร์รี่ค่ะ ฮ่าๆ และมาพร้อมวิปครีม สโคนเนื้อร่วนไปนิดนึงนะคะ ให้ 3 คะแนนค่ะ

+ Peanut butter brownie (75 บาท)
บราวนี่อุ่นมาร้อนๆ เสิร์ฟคู่กับวิปครีม ตัวบราวนี่เป็นบราวนี่เนื้อหนึบเข้มข้น หน้าไม่กรอบ บริเวณหน้าของบราวนี่เป็นบราวนี่รสพีนัทบัตเตอร์ค่ะ จานนี้หวานไปนิดก็เลยกินได้ไม่เยอะ แต่อร่อยดีนะคะ ให้ 4 คะแนนค่ะ

สรุป ร้านเล็กๆ น่ารักร้านนี้น่าจะถูกใจคนรักกาแฟและชาเขียวค่ะ ส่วนขนมก็ค่อนข้างรสชาติโอเค เหมาะจะมานั่งชิลๆ หลบอากาศร้อน หรือมานั่งอ่านหนังสือก็ได้
